b'\n_START_ARTICLE_\nExecutive Order 13769\n_START_PARAGRAPH_\nExecutive Order 13769 (eller Protecting the Nation From Foreign Terrorist Entry Into the United States) er et pr\xc3\xa6sidentielt dekret, der blev udstedt af USA\'s pr\xc3\xa6sident Donald Trump 27. januar 2017. Dekretet forbyder, at der i de f\xc3\xb8lgende tre m\xc3\xa5neder udstedes visum til personer, der er statsborgere i Iran, Irak, Libyen, Somalia, Sudan og Yemen, mens flygtninge fra Syrien er forment adgang p\xc3\xa5 ubestemt tid og flygtninge fra andre lande forhindres indrejse i fire m\xc3\xa5neder. Der har dog ikke siden 2001 v\xc3\xa6ret terrorangreb i USA med d\xc3\xb8delig udgang, hvor der har deltaget personer fra disse lande._NEWLINE_Executive Order 13769 blev oph\xc3\xa6vet og erstattet af Executive Order 13780.\n_START_SECTION_\nIndhold og form\xc3\xa5l\n_START_PARAGRAPH_\nIf\xc3\xb8lge  Trump er form\xc3\xa5let med forbuddet at forhindre adgang for "radikale, islamistiske terrorister". Trump har desuden ogs\xc3\xa5 udtalt "Vi \xc3\xb8nsker kun dem, som vil st\xc3\xb8tte vores land og elske vores folk"._NEWLINE_Personer med dobbelt statsborgerskab er som udgangspunkt ogs\xc3\xa5 d\xc3\xa6kket af dekretet, men efterf\xc3\xb8lgende fik personer, der er statsborgere i b\xc3\xa5de Storbritannien og et af de syv lande lov til at rejse ind i USA, hvis de ikke er afrejst fra et af de syv lande, men fra f.eks. London. Dagen efter kom det frem, at danske statsborgere med dobbelt statsborgerskab ogs\xc3\xa5 kan f\xc3\xa5 lov til at rejse til USA. If\xc3\xb8lge Danmarks Statistik ville et indrejseforbud have ber\xc3\xb8rt 57.374 personer.\n_START_SECTION_\nJuridisk efterspil\n_START_PARAGRAPH_\nEn uges tid efter, at dekretet blev vedtaget, besluttede en f\xc3\xb8deral dommer i Seattle, Washington at indf\xc3\xb8re et landsd\xc3\xa6kkende stop for dekretet, med den p\xc3\xa5stand, at dekretet strider mod USA\'s forfatning, fordi forslaget kun rammer muslimer. Det Hvide Hus kalder denne beslutning "skandal\xc3\xb8s" og kalder dekretet b\xc3\xa5de "lovligt og passende"._NEWLINE_Det f\xc3\xb8derale justitsministerium appellerede denne afg\xc3\xb8rende til en appeldomstol, men fik ikke lov til at genindf\xc3\xb8re det, mens sagen k\xc3\xb8rer i retssystemet,  hvilket det f\xc3\xb8derale justitsministerium havde \xc3\xb8nsket. Afg\xc3\xb8relsen fra appeldomstolen The 9th U.S. Circuit Court of Appeals i San Francisco kom 9. februar. Den vedtog ved enstemmighed (3-0), at suspenderingen af dekretet fortsat stod ved magt. De deltagende dommere i denne sag var Richard Clifton, William Canby og Michelle Friedland. Dommen kan ankes til H\xc3\xb8jesteret Trump kalder domstolens beslutning for "politisk" og har den opfattelse, at han har ret til at indf\xc3\xb8re et indrejseforbud. Af de tre dommere er de to udpeget af en demokratisk pr\xc3\xa6sident, men den sidste er valgt af en republikansk pr\xc3\xa6sident._NEWLINE_En f\xc3\xb8deral dommer i New York besluttede 28. januar 2017 at lade 100-200 personer, som er blevet tilbageholdt i amerikanske lufthavne, og som er ankommet efter dekretets ikrafttr\xc3\xa6den og som har gyldigt visum, blive i USA indtil videre._NEWLINE_Trump overvejede p\xc3\xa5 et tidspunkt at lave et nyt dekret, s\xc3\xa5 indrejseforbuddet kan genindf\xc3\xb8res. Dette blev vurderet til at kunne ske i begyndelsen af uge 7, 2017.'